Tootearenduskoosolekud toimusid kaks korda aastas. Turundusosakonna rolliks oli kaardistada tarbijate vajadused. Näiteks kui  hoomasime, et tarbija ootab lahjemat sigaretti, siis oli meie ülesanne välja mõelda missugune see sigaret siis konkreetselt olema peab. Asusime kõigepealt tootetuuma ja brandiratta väljatöötamise kallale. Milliseid toote omadusi ja põhilubadust soovisime tarbijale pakkuda? Selles faasis tegutsesime kõigepealt omaette ja kui kodutöö oli tehtud, esitlesime omapoolset kontseptsiooni nii brandiarendamise firmale Hollandis kui kohalikule reklaamiagentuurile. Saanud tagasisidet ja analüüsinud nendepoolseid  soovitusi ja argumente jõudsime sinnamaani, et meil endal oli selge ettekujutus tootest, tema müügiargumentidest, maitsest, võimalikust müügikogusest ja potentsiaalsest turuosast (finants!) See töö tehtud, tulevase toote potentsiaal hinnatud, pöördusime tootja poole. Tehase esindajatega kaalusime võimalust sellise toote valmistamist tehnilisest küljest. Äärmiselt oluline oli selgitada, kui kalliks asi tootmise seisukohalt läheb ja kuidas on lood toorainega. Ja muidugi, kui kaua võtab aega toote tootmisesse  juurutamine. Juhul kui kõik laabus (toote finantskülg, toormaterjal, aeg) järgnes juba toote turutoomise planeerimine. Ja muidugi, kõik ideed, mida turundusosakond välja mõtles, ei jõudnud ellu. Ehk siis mõni idee võib tunduda alguses küll briljantne, aga hilisema analüüsi käigus selgub, et mingil põhjusel ei saa seda toota, läheb hind liiga kalliks või on turg liiga väike. Seepärast on turundus alana sümbioos kreatiivsusest ja inseneri omasest ratsionaasest ja süsteemsest mõtlemisest. Kahjuks on küll nii, et  mõlemaid omadusi võrdselt esineb harva, seepärast tulebki väga hoolikalt valida oma meeskond, sest iga meeskonnaliikmel on oma kindel roll - üks on võitleja, teine kaitseb hästi tagalat ja kolmas on rünnakul geniaalne. Turundusmeeskond, mis koosneb ainult loovatest inimestest, ei ole reeglina eriti edukas.